Ilmoitus lopullisen tasoitustullin käyttöön ottamisesta tiettyjen Intiasta peräisin olevien laajavaikutteisten antibioottien tuonnissa annetun neuvoston asetuksen (EY) N:o 2164/98 nopeutetun tarkastelun vireillepanosta

(2003/C 102/03)

Komissio on vastaanottanut neuvoston asetuksen (EY) N:o 2026/97(1), sellaisena kuin se on muutettuna asetuksella (EY) N:o 1973/2002(2), jäljempänä "perusasetus", 20 artiklan mukaisen nopeutettua tarkastelua koskevan pyynnön, jonka kohteena on tiettyjen Intiasta peräisin olevien laajavaikutteisten antibioottien tuonti, johon sovelletaan neuvoston asetuksella (EY) N:o 2164/98(3) käyttöön otettua lopullista tasoitustullia.

1. Tarkastelua koskeva pyyntö

Pyynnön on tehnyt Nestor Pharmaceuticals Limited, jäljempänä "pyynnön esittäjä", intialainen vientiä harjoittava tuottaja.

2. Tuote

Tarkasteltavana olevat tuotteet ovat amoksisilliinitrihydraatti, ampisilliinitrihydraatti ja kefaleksiini, jotka eivät ole annostettuina eivätkä vähittäismyyntimuodoissa tai -pakkauksissa, jäljempänä "tarkasteltavana oleva tuote", ja jotka kuuluvat CN-koodeihin ex 2941 10 10 , ex 2941 10 20 ja ex 2941 90 00. Nämä CN-koodit ovat ainoastaan ohjeellisia.

3. Voimassa olevat toimenpiteet

Tällä hetkellä voimassa olevat toimenpiteet ovat asetuksella N:o 2164/98 käyttöön otettu lopullinen tasoitustulli, jonka mukaan yhteisön alueelle tuotaviin tiettyihin Intiasta peräisin oleviin laajavaikutteisiin antibiootteihin, mukaan lukien pyynnön esittäjän tuottamat antibiootit, sovelletaan 14,6 prosentin lopullista tasoitustullia, lukuun ottamatta muutamia erikseen mainittua yrityksiä, joiden tuotteisiin sovelletaan yksilöllisiä tulleja.

4. Tarkastelua koskevat perusteet

Pyynnön esittäjä väittää, että sitä ei ole tutkittu tasoitustoimenpiteiden määrittämisen perustana käytetyn tutkimusajanjakson (1. heinäkuuta 1996-30. kesäkuuta 1997), jäljempänä "alkuperäinen tutkimusajanjakso", aikana ja että syynä ei ollut yhteistyöstä kieltäytyminen. Pyynnön esittäjä väittää, että se ei vienyt tarkasteltavana olevaa tuotetta yhteisöön alkuperäisen tutkimusajanjakson aikana ja että se ei ole etuyhteydessä yhteenkään tuotetta vievään tuottajaan, johon sovelletaan voimassa olevaa toimenpidettä.

Edellä sanotun perusteella se pyysi, että sille määritettäisiin yksilöllinen tulli.

5. Menettely

Yhteisön tuottajille, joita asian tiedettiin koskevan, on ilmoitettu edellä mainitusta pyynnöstä ja annettu mahdollisuus tehdä huomautuksia. Yhtään huomautusta ei ole tullut.

Kuultuaan neuvoa-antavaa komiteaa komissio on päättänyt, että on olemassa riittävä näyttö nopeutetun tarkastelun vireille panemiseksi, mistä syystä se panee vireille tarkastelun perusasetuksen 20 artiklan nojalla.

a) Kyselylomakkeet

Saadakseen tutkimuksensa kannalta välttämättöminä pitämänsä tiedot komissio lähettää kyselylomakkeen pyynnön esittäjälle ja saattaa pyytää asiaan liittyviä tietoja muilta asianomaisilta osapuolilta.

b) Tietojen kerääminen ja osapuolten kuuleminen

Asianomaisia osapuolia, edellyttäen että ne voivat osoittaa, että tarkastelun tulokset todennäköisesti vaikuttavat niihin, kehotetaan esittämään näkökantansa kirjallisesti ja toimittamaan vastaukset tämän ilmoituksen 5 kohdan a alakohdassa mainittuun kyselylomakkeeseen tai muut tarkastelussa huomioon otettavat tiedot komissiolle. Nämä tiedot ja niitä tukeva näyttö on toimitettava komissiolle tämän ilmoituksen 6 kohdan a alakohdassa asetetussa määräajassa.

Komissio voi lisäksi kuulla asianomaisia osapuolia, jos ne esittävät tätä koskevan pyynnön kirjallisesti ja osoittavat, että niitä olisi kuultava erityisistä syistä. Pyyntö on esitettävä tämän ilmoituksen 6 kohdan b alakohdassa asetetussa määräajassa.

6. Määräajat

a) Osapuolten ilmoittautuminen ja täytettyjen kyselylomakkeiden ja muiden tietojen toimittaminen

Jotta asianomaisten osapuolten huomautukset voitaisiin ottaa tutkimuksessa huomioon, niiden on ilmoittauduttava ottamalla yhteyttä komissioon, esitettävä näkökantansa ja toimitettava vastaukset kyselyyn tai muut tiedot 40 päivän kuluessa tämän ilmoituksen julkaisemisesta Euroopan unionin virallisessa lehdessä, jollei toisin ilmoiteta. Huomiota pyydetään kiinnittämään siihen, että useimpien perusasetuksessa säädettyjen menettelyllisten oikeuksien käyttö edellyttää asianomaisen osapuolen ilmoittautumista edellä mainitussa määräajassa.

b) Kuuleminen

Asianomaiset osapuolet voivat myös pyytää saada tulla komission kuulemiksi samassa 40 päivän määräajassa.

7. Kirjalliset huomautukset, vastaukset kyselylomakkeeseen ja kirjeenvaihto

Asianomaisten osapuolten on esitettävä kaikki huomautuksensa ja pyyntönsä kirjallisina (ei sähköisessä muodossa, ellei toisin ilmoiteta) ja niissä on oltava asianomaisen osapuolen nimi, osoite, sähköpostiosoite, puhelinnumero ja faksi- ja/tai teleksinumero.

Komission osoite: European Commission Directorate-General for Trade

Directorate B

J-79 - 05/16 B - 1049 Bruxelles/Brussel Faksi (32-2) 295 65 05 Teleksi: COMEU B 21877.

8. Yhteistyöstä kieltäytyminen

Jos jokin asianomainen osapuoli kieltäytyy antamasta tai ei muusta syystä toimita tarvittavia tietoja määräajassa tai jos se huomattavasti vaikeuttaa tutkimuksia, päätelmät, jotka voivat olla myönteisiä tai kielteisiä, voidaan perusasetuksen 28 artiklan mukaisesti tehdä käytettävissä olevien tietojen perusteella.

Jos todetaan, että kyseinen osapuoli on toimittanut vääriä tai harhaanjohtavia tietoja, näitä tietoja ei oteta huomioon ja tällaisten tietojen sijasta voidaan käyttää käytettävissä olevia tietoja.

(1) EYVL L 288, 21.10.1997, s. 1

(2) EYVL L 305, 7.11.2002, s. 4.

(3) EYVL L 273, 9.10.1998, s. 1.